НэхъыфIхэр къыхах
Шэджэм районым щекIуэкIащ сабий творчествэмкIэ «Iуащхьэмахуэ и вагъуэбэ» фестивалым и щIыналъэ Iыхьэр.
Зи ныбжьыр илъэс 12-м щегъэжьауэ 16 хъухэм щэнхабзэ, егъэджэныгъэ IуэхущIапIэхэм я къэфакIуэ, уэрэджыIакIуэ гуп 35-м щIигъум я зэфIэкIыр районым ЩэнхабзэмкIэ и унэм щагъэлъэгъуащ. Ахэр зэпеуащ усэ къеджэнымкIэ, декоратив- но-прикладной IэрыкIхэмкIэ, уэрэд жыIэнымкIэ, къэфэнымкIэ. Зэхуэсахэм Iэгуауэшхуэ хуаIэтащ Нартан къуажэм щыщ «Вагъуэ цIыкIу» ансамблым и къэфакIуэхэм.
Зэпеуэм хэт гупхэм я зэфIэкIыр къапщытащ Шэджэм районым и сабий музыкэ школым, щэнхабзэмрэ егъэджэныгъэмкIэ и управленэхэм. Артист ныбжьыщIэхэм концерт программэм щагъэлъэгъуащ Къэбэрдей-Балъкъэрым щызекIуэ хабзэхэмрэ гъуазджэмрэ хуаIэ лъагъуныгъэр.
«Мыпхуэдэ фестивалхэмрэ зэпеуэхэмрэ ныбжьыщIэхэр щызэрощIэ, щэнхабзэ, егъэджэныгъэ IуэхущIапIэхэм я унафэщIхэр я Iуэху зехьэкIэхэмкIэ щызэдогуашэ», — жиIащ щIыпIэ администрацэм щэнхабзэмкIэ и къудамэм и унафэщI Вэрокъуэ Ларисэ.
Концерт программэм къыдэкIуэу, зэпеуэм щагъэлъэгъуащ декоративно-прикладной гъуазджэм и IэпщIэлъапщIэхэм я IэрыкIхэр, хьэпIацIэщыгъэкIэ бла хьэуазэм къыхащIыкIа хьэпшыпхэр, сурэт зэхуэмыдэхэр, нэгъуэщIхэри.
КъыхэжаныкIахэмрэ утыку кърахьа лэжьыгъэхэм ящыщу нэхъыфIу къалъытахэмрэ ягъэбелджылащ, фестивалым и республикэ Iыхьэм хагъэхьэн папщIэ. Конкурсым хэта псоми щIыхь тхылъхэр иратащ.
КIАРЭ Элинэ.
